### NN 114/2025 (22.8.2025.), Odluka o donošenju Programa demografske revitalizacije depopuliranih područja kroz subvenciju dijela glavnice zajma

VLADA REPUBLIKE HRVATSKE

1656

Na temelju članka 31. stavka 2. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj 21. kolovoza 2025. donijela

ODLUKU

O DONOŠENJU PROGRAMA DEMOGRAFSKE REVITALIZACIJE DEPOPULIRANIH PODRUČJA KROZ SUBVENCIJU DIJELA GLAVNICE ZAJMA

I.

Donosi se Program demografske revitalizacije depopuliranih područja kroz subvenciju dijela glavnice zajma.

Program iz stavka 1. ove točke sastavni je dio ove Odluke.

II.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/25-04/322
 Urbroj: 50301-28/23-25-2
 Zagreb, 21. kolovoza 2025.

Predsjednik
 mr. sc. Andrej Plenković, v. r.

PROGRAM DEMOGRAFSKE REVITALIZACIJE DEPOPULIRANIH PODRUČJA KROZ SUBVENCIJU DIJELA GLAVNICE ZAJMA

Program demografske revitalizacije depopuliranih područja kroz subvenciju dijela glavnice zajma (u daljnjem tekstu: Program) namijenjen je subjektima malog gospodarstva, a financira se iz sredstava državnog proračuna Republike Hrvatske. Na temelju navedenog Programa subjektima malog gospodarstva izravno će se odobravati subvencija dijela glavnice zajma, a sukladno uvjetima definiranim Programom.

1. CILJ PROGRAMA

Cilj Programa je demografska revitalizacija područja pogođenih depopulacijom kroz jačanje gospodarske aktivnosti i osiguravanje pristupa financiranju mikro, malih i srednjih subjekata malog gospodarstva osiguravajući značajno povoljnije uvjete financiranja kroz dodjelu subvencije dijela glavnice zajma.

2. UVJETI DEFINIRANI PROGRAMOM

|  |  |
| --- | --- |
| Značajka/program | Program demografske revitalizacije depopuliranih područja kroz subvenciju dijela glavnice zajma |
| Prihvatljivi krajnji primatelji | − mikro, mali i srednji poduzetnici koji imaju odobren nacionalni zajam za osnovna i obrtna sredstva od strane HAMAG-BICRO-a  − u trenutku prijave za potporu imaju registrirano sjedište na području jedinica lokalne samouprave razvrstane od I. do IV. skupine po indeksu razvijenosti (Odluka o razvrstavanju jedinica lokalne i područne (regionalne) samouprave prema stupnju razvijenosti, »Narodne novine«, broj 3/24.) i u njoj obavljaju djelatnost  − poslovni subjekt ne smije imati nepodmirene obveze po osnovi javnih davanja te blokirane račune  − u trenutku prijave za potporu imaju minimalno jednog zaposlenog na puno radno vrijeme |
| Iznos subvencije dijela glavnice | − do 50 % iznosa iskorištene glavnice zajma, a maksimalno 75.000,00 eura |
| Geografski obuhvat | − područje jedinica lokalne samouprave razvrstane od I. do IV. skupine po indeksu razvijenosti (Odluka o razvrstavanju jedinica lokalne i područne (regionalne) samouprave prema stupnju razvijenosti, »Narodne novine«, br. 3/24.) |
| Izvor sredstava | − Državni proračun Republike Hrvatske za 2025. godinu i projekcije za 2026. i 2027. godinu (»Narodne novine«, broj 149/24.), razdjel 087 Ministarstvo demografije i useljeništva, glava 05, Program 4016 Demografska revitalizacija i poticanje useljeništva, aktivnost A934007 Programi i projekti za revitalizaciju područja pogođenih depopulacijom |
| Tijelo koje provodi Program | − Ministarstvo demografije i useljeništva i Hrvatska agencija za malo gospodarstvo, inovacije i investicije (HAMAG-BICRO) |
| Kriteriji prihvatljivosti za odobrenje potpore | − Kriterij: ulaganje prema skupinama Indeksa razvijenosti1 (u daljnjem tekstu: IR) - do maksimalno 50 % iznosa iskorištene glavnice zajma  • Projekt se provodi u IR 1 = 50 %  • Projekt se provodi u IR 2 = 40 %  • Projekt se provodi u IR 3 = 30 %  • Projekt se provodi u IR 4 = 20 % |

1 Odluka o razvrstavanju jedinica lokalne i područne (regionalne) samouprave prema stupnju razvijenosti, »Narodne novine«, br. 3/24.)

Subvencija dijela glavnice zajma koji će se izravno odobravati subjektima malog gospodarstva na temelju ovoga Programa sadrži potporu male vrijednosti (de minimis) sukladno Uredbi Komisije (EU) 2023/2831 od 13. prosinca 2023. o primjeni članaka 107. i 108. Ugovora o funkcioniranju Europske unije na de minimis potpore i Programu o dodjeli potpore male vrijednosti (de minimis) za ulaganja u mjere za demografsku revitalizaciju, klasa: 402-01/25-01/1, urbroj: 519-03-02-01-25-1, od 16. lipnja 2025.

3. ROK VAŽENJA PROGRAMA

Ovaj Program stupa na snagu danom donošenja i važi do iskorištenja sredstava, a najkasnije do 31. prosinca 2027.